
ABSTRACT
 
Studiul de față prezintă în mod sintetic aspectele legate de activitatea curților cu jurați în sistemul judiciar nord-american relevând anumite particularități care țin de specificitatea și percepția regulilor de drept la nivelul cetățenilor.
În procesele penale, jurații din SUA au, ca rol fundamental, să determine starea de fapt și să decidă asupra culpabilității sau nevinovăției acuzatului
.

Astfel, "judecătorul poate îndrepta eroarea prin care juriul condamnă acuzatul împotriva regulilor de drept, dar nu poate interveni dacă acuzatul este declarat nevinovat. Judecătorul poate și uneori este chiar obligat să dea instrucțiuni juraților cu privire la dreptul aplicabil în speță, ori la sarcina probei, prezumția de nevinovăție, și alte asemenea instrucțiuni cu caracter general. 

Evitându-se influențarea prin mass-media a juraților, aceștia deliberează în secret și adoptă un verdict cu unanimitate de voturi sau cu majoritate de voturi, în funcție de reglementările statale. 

După pronunțarea verdictului, judecătorul pronunță o hotărâre de drept conformă cu soluția dată de juriu.Tot judecătorul are posibilitatea să dispună dizolvarea juriului și repunerea pe rol a cauzei dacă jurații nu pot adopta un verdict. Marele juriu, existent și la nivel federal are rolul de acuzare penală, aflându-se sub conducerea ministerului public și având competențe total diferite de cele ale micului juriu.
"

CONSIDERAŢII GENERALE
Într-o încercare de a schița principalele argumente privind Curțile cu jurați în cadrul sistemelor judiciare, trebuie avute în vedere aspectele conceptuale ale acestei instituții. Statutul juratului în actul de înfăptuire a justiției nu ar putea, la prima vedere, decât să aducă beneficii într-un sistem judiciar în care judecătorii sunt depășiți uneori de numărul ridicat de dosare care le sunt repartizate pentru soluționare
.

Indiferent de aspectele pozitive care ar încuraja legiuitorul să adopte o asemenea măsură a reintroducerii curților cu jurați în România, trebuie să ținem cont și de alte aspecte. Într-o societate marcată de lipsa de comunicare dintre cetățeanul de rând și instituțiile care ar trebui să educe din punct de vedere juridic persoana nespecializată, cum ar putea fi asigurată imparțialitatea juraților puși în fața unei cauze complexe? Cum ar putea termenii și formulările de specialitate să fie pe deplin înțelese de către juratul care nu cunoaște nici conținutul propriei Constituții? S-ar ajunge la o judecata controlată de către părțile implicate în proces, de carisma fiecărui profesionist care ia cuvântul în fața juraților în scopul de a impresiona și, de ce nu, de  a-i induce în „eroare” cu privire la toate aspectele cauzei.

Această dezbatere asupra reintroducerii Curții cu jurați planează de foarte mult timp în statele europene, cu toate ca puține sunt la număr cele care au întreprins măsuri în acest scop. Poate ca o influență majoră o joacă și succesul de care se bucură acest sistem în ţara în care orice vis poate deveni realitate, fie el un vis de îmbogățire peste noapte, fie un vis juridic de a obține succesul într-o cauză care poate deveni cu usurință piatra de temelie în jurisprudența pe o anumită materie. 

Curtea cu jurați din sistemul judiciar al S.U.A. reprezintă exemplul clasic la care toți susținătorii măsurii reintroducerii acestui sistem adesea apelează. La prima vedere, nu putem decât să observam faptul ca acest sistem este ilustrat cel mai bine în producțiile cinematografice care se desprind de realitatea juridică care stă la baza speţelor fictive sau, de ce nu, inspirate din realitate. Într-adevăr, este un mijloc eficient de a populariza această instituţie menită să inspire cetățeanului de rând încrederea în faptul că justiția functionează pentru fiecare dintre aceștia, iar datoria sau, de fapt, obligația sa de a deveni la rândul sau jurat joacă un rol esențial în modul în care, în fond, întreaga societate funcționează. Este interesantă această viziune a unui legiuitor care a depățit cumva sfera juridică, înserând în mentalitatea colectivă această datorie de a fi jurat drept o contribuție la bunăstarea statului
.

Trecând peste aspectele mai mult generale ale modului în care funcționează această Curte cu jurați în sistemul judiciar american, trebuie realizată o scurtă precizare asupra manierei în care acesta din urmă este organizat. 

Înțelegerea modului în care Curtea cu jurați funcționează reprezintă doar un accesoriu al unui sistem judiciar puțin mai complex decât cel român. 

Fără a intra în detalii, în fruntea ierarhiei judecătorești menționam Curtea Supremă de Justitie a S.U.A., o instanță de judecată, în sensul larg al expresiei, cu rol esențial în definirea anumitor orientări în chestiunile de drept și jurisprudență. La nivelul fiecărui stat, putem vorbi despre existența a două tipuri de instanțe de judecată: de jurisdicție specială și de jurisdicție generală. Diferența dintre acestea rezidă din complexitatea și gravitatea cauzelor care intră în competența lor de soluționare. Instanțele de jurisdicție generala vor judeca cauze de o gravitate sporită. De menționat este faptul că această structură judiciară nu este prezentă în toate statele, iar pentru fiecare stat există Curți de apel, precum și o instanță supremă.
Curtea cu jurați reprezintă o coordonată esențială a sistemului judiciar american, iar modul în care acesta din urmă este organizat reprezintă și punctul de plecare în stabilirea competenței juraților. 

Dincolo de faptul că instanțe precum - Curtea Supremă de Justiție și Curțile de Apel federale nu folosesc Curți cu jurați, procesele care au loc în fața instanțelor statale depind în mare măsura de prezența și deciziile acestora. Ei sunt aleși din rândul cetațenilor cu drept de vot sau din rândul celor care dețin permise de conducere valabile, fiind ulterior citați pentru a-și îndeplini obligația cetațenească de a fi jurat. Totodată, trebuie specificat faptul că viitoarea activitate de jurat a cetățeanului citat depinde de completarea unui chestionar din care să rezulte dacă este sau nu apt pentru „jury duty”
.

O decizie din 1986
 a Curții Supreme a SUA
 prevede că rasa nu poate fi luată în calcul la excluderea potențialilor jurați
 în cadrul unui proces judiciar
.
Într-un sistem judiciar complex, în care juratul joacă un rol atât de important, este nevoie de existența anumitor condiții
 care să guverneze aptitudinea unei persoane de a fi jurat. Faptul de a deține un permis de conducere valabil sau de a avea drept de vot nu califică orice persoană să fie jurat.

 Conform legii cadru respectiv Jury Selection and Service Act
, pentru a fi jurat o persoană trebuie să fie: cetățean al S.U.A., să aibă vârsta minimă de 18 ani, să aiba reședința principală în districtul respectiv de cel puțin 1 an de zile, să posede cunoștinte avansate de limba engleză, să fie apt fizic și psihic pentru a îndeplini obligația de jurat, să nu fie urmărit penal sau trimis în judecată în acel moment pentru săvârșirea de infracțiuni pentru care legea prevede pedepse cu închisoarea mai mari de 1 an, respectiv să nu fi fost condamnat niciodată pentru săvârșirea unei infracțiuni (cu excepția intervenției instituției realibitării). 

Persoanele care desfășoară activități în cadrul forțelor armate, ofițerii, subofițerii de poliție, agenții guvernamentali care desfățoară activități în instituții care țin de autoritatea publică sunt exceptați de la obligația de a fi jurați.

Dincolo de datoria morală de a ajuta la actul de înfăptuire a justiției, trebuie să luam în calcul și aspectele patrimoniale ale acestei obligații. Primul aspect pe care îl avem în vedere este cel al salariatului citat pentru „jury duty”. 

Legea sus-menționată interzice angajatorului să îl concedieze pe salariat în perioada în care este citat pentru obligația de a fi jurat într-o cauza, însa nu îl obliga pe acesta să îl plateasca pe salariatul respectiv în zilele în care este împiedicat să își îndeplinească îndatoririle la locul de muncă. Un jurat primește din partea statului o indemnizație de 40 de dolari pe zi, cu specificarea că dacă un proces depășeste durata de 10 zile, indemnizatia crește la 50 de dolari pe zi. Statul suportă și cheltuielile de cazare, masă și transport pentru jurați.

Odată ajuns în situația de a fi citat pentru „jury duty”, cetățeanul are obligația de a se prezenta în fața autorităților pentru completarea unui chestionar pentru a determina dacă este apt sau nu pentru a îndeplini obligația de jurat într-o cauza civilă sau penală. Însă, chiar și după completarea acestui chestionar, nu există garanția că potențialul jurat va lua parte la respectivul proces.

 Urmează o etapă numită „voir dire”, în care judecătorul și avocații părților îi chestionează pe potențialii jurați pentru a determina dacă sunt corespunzători pentru a „judeca” respectiva cauză. În această etapă pot ieși la iveală aspecte mai puțin plăcute din viața potențialilor jurați, precum un cazier judiciar sau chiar și opinii personale ale acestora care să determine părțile să ceara înlăturarea lor. Interesanta este și libertatea părților de a exclude potențialii jurați fără a argumenta această decizie.

Există două tipuri de Curți cu jurați în sistemul judiciar american. Avem în vedere, în primul rând trial jury or „petit jury”
 care, este format dintr-un număr relativ redus de jurați, între 6 și 12 persoane, iar în al doilea rând „Grand jury.”
Într-o cauză civilă, rolul acestui tip de juriu este, spre exemplu, să ia cunoștință de probele prezentate de-a lungul procesului în fața instanței de judecată, să determine dacă prejudiciul produs uneia dintre părți există și este culpabil uneia dintre părți. 

Juriul în cauzele penale are o misiune mult mai dificilă, stabilind verdictul final asupra vinovăției inculpatului. De regulă, juriul penal este format din 12 persoane. Regula unanimității este mai mult decât cunoscută atunci cand vine vorba despre luarea unei decizii, iar deliberarea juriului este secretă, fără a intra în contact cu părțile, judecătorul cauzei, martori sau alte persoane din sala de judecată. De regulă, deliberarea are loc într-o încăpere izolată.

Așa cum am arătat, The Jury Selection and Service Act
 reprezintă legea care stă la baza întregului proces de selecție al juratilor, diferențiind și între petit jury și grand jury.
 Grand jury
, format de regulă dintr-un număr de juraţi care poate varia între 16 și 23, are o competență mai specializată. Așa-numitul avocat al statului, procurorul, este cel care prezintă probe în fața acestui juriu pentru a se determina dacă există certitudinea că o persoană a săvârșit o anumită infracțiune și trebuie trimisă în judecată pentru fapta comisă. În cazul în care juriul constată că există probe suficiente pentru a se stabilii existența infracțiunii și a identității persoanei care a săvârșit acea infracțiune, urmează ca respectiva persoană să fie pusă sub acuzare. Procedura în fața acestui grand jury este secretă.
Grand Jury joacă un rol foarte important în administrarea corectă a justiţiei americane. Folosit atât în sistemul federal cât şi în diferitele instanţe statale, Grand Jury are rolul jurisprudenţial de a limita puterea autorităţii procurorului
.

 The Fifth Amendment (Al Cincelea Amendament) al Constituţiei Statelor Unite prevede că: „niciun cetăţean nu va fi tras la răspundere pentru o crimă capitală, sau pentru orice alt fel de crimă infamă, decât dacă va fi acuzat şi trimis în judecată de către Grand Jury”. 

Curtea Supremă a Statelor Unite a interpretat termenul „crimă infamă” ca fiind orice infracţiune pentru care pedeapsa este închisoare mai mare de un an de zile. Ca o garanţie a acestei libertăţi fundamentale, cetăţenii sunt chemaţi să servească în Grand Jury pentru o perioadă variind între 18 luni şi 3 ani. Spre deosebire de petit juries (Micile Jurii, a căror componenţă constă în 6 până la 12 juraţi), Grand Juries (Marile Jurii) sunt fiecare formate din 16 până la 23 de membri.

 Deşi Regulile Federale de Procedură Penală nu prevăd expres un număr, instanţele au stabilit că numărul minim de juraţi pentru a constitui cvorumul necesar pentru Grand Jury este 16.

 În timp ce micii juraţi servesc de cele mai multe ori doar pentru o zi, sau pe durata unui proces, marii juraţi servesc pe o perioadă stabilită de către United States Attorney (Procurorul General).

 Ca o recunoaştere a acestei inconvenienţe substanţiale, Grand Jury lucrează de obicei doar o zi pe săptămână, sau, în anumite jurisdicţii, doar două zile pe lună. Grand Jury are două responsabiltăţi fundamentale: de a investiga faptele şi de a pune sub acuzare pe indivizii sau corporaţiile care se fac vinovate de comportament criminal. Standardul acestei determinări, cunoscut sub numele de probable cause (probe rezonabile care conduc la concluzia că individul a săvârşit fapta şi arestarea este justificată), este mai puternic decât mere suspicion (o simplă suspiciune), dar mai slab decât beyond a reasonable doubt (convingere fără dubiu a săvârşirii faptei)
.

 În sistemul common law (un sistem juridic creat mai mult prin decizii judecătoreşti decât prin legi), Grand Jury poate acţiona independent, fără intermediul procurorului. În această situaţie, rezultatul investigaţiilor se finalizează printr-un act judiciar cunoscut sub numele de presentment (raportul scris de către Grand Jury cu privire la fapta investigată şi bazat pe concluziile trase prin propriile observaţii).  Procesul este condus de către procurori, care îi ghidează pe marii juraţi printr-un proces complex format din examinări de martori şi prezentări de probe.

 După prezentarea cazului de către procuror, juraţii votează. Dacă majoritatea dintre ei găsesc probable cause, marii juraţi trimit în judecată învinuitul prin emiterea unui set de acuzaţii cunoscut sub numele de indictment (raportul scris prin care învinuitul este pus sub acuzare pentru săvârşirea unei infracţiuni), într-un proces numit returning of a true bill, termen ce nu are echivalent în dreptul românesc.

 În situaţia în care totuşi majoritatea marilor juraţi ajung la concluzia ca nu există probable cause ca să îl trimită pe învinut în judecată, Grand Jury dispune neînceperea urmăririi penale printr-un proces numit returning a bill of ignoramus, termen provenit din latină care înseamnă de fapt că juraţii „ignoră” acuzaţiile aduse de procuror.

 Un aspect semnificativ este însă că un vot no bill (atunci când juraţii consideră că nu există suficiente probe pentru trimiterea în judecată) nu înseamnă automat că învinuitul este în afara oricărui pericol. Spre deosebire de un proces în instanţă, în procedura desfăşurată în faţa Marelui Juriu nu există protecţie împotriva aşa numitei double jeopardy (punerea sub acuzare a unui individ după ce acesta a fost deja condamnat pentru fapta respectivă). 

Privilegiul garantat de către Constituţia Statelor Unite prin Al Cincelea Amendament îi protejează doar pe cei care au fost expuşi la jeopardy (pericolul de a fi condamnaţi pentru o faptă penală, care există pe parcursul unui proces penal). 

Se consideră că într-un proces fără juraţi pericolul unei condamnări penale ia naştere în momentul în care judecătorul începe administrarea probelor, după ce primul martor depune jurământul, în timp ce într-un proces cu juraţi, învinuitul este expus la pericolul unei condamnări în momentul în care juraţii depun jurământul pentru a servi ca membri în juriu. Dacă procurorul nu reuşeşte să îi convingă pe membrii unui anumit Grand Jury să dispună trimiterea în judecată, este liber să îşi prezinte din nou cazul unui alt Grand Jury, format din alţi membri.

Un Asistent al Procurorului General (United States Attorney Assistant) prezintă probe în faţa Marelui Juriu, respectiv audieri de martori şi examinări de înscrisuri
.

 Citarea martorilor (subpoena), sub sancţiunea unei pedepse în caz de neprezentare (under penalty), este pregătită de către procuror şi emisă sub autoritatea Marelui Juriu.

 Există două feluri de citaţii. Primul tip, cunoscut sub numele de ad testificandum, impune prezentarea persoanei citate în faţa Marelui Juriu, la o dată prestabilită, pentru a depune mărturie. Cealaltă citaţie, duces tecum, ordonă prezentarea unor documente, cum ar fi acte financiare, scrisori, emailuri, etc. Acest ordin poate fi îndeplinit punând materialul la dispoziţia Marelui Juriu înainte de data înscrisă pe citaţie.

 În caz de neexecutare a oricărei forme de citaţie, procurorul solicită unui judecător să constate că persoana citată se face vinovată de contravenţia de sfidare a instanţei (civil contempt of court). Deşi nu este infracţiune, contravenţia de sfidare a instanţei nu este o experienţă plăcută. Judecătorul poate dispune ca cel care încalcă legea să fie încarcerat până va respecta dispoziţiile citaţiei sau până când Marele Juriu îşi va încheia procedurile pentru care a fost ales. 

Procedurile Marelui Juriu pot dura până la 3 ani. Chiar şi după acest termen, procurorul poate solicita judecătorului să prelungească încarcerarea persoanei şi pe durata termenului cât va funcţiona următorul Mare Juriu, adică alţi 3 ani, dacă primul nu a dispus trimiterea în judecată.

 Persoana citată poate încerca să evite îndeplinirea ordinului din citaţia Marelui Juriu prin înregistrarea unei „moţiuni de anulare” (motion to quash). În acest caz, persoana citată, prin avocat, se prezintă în faţa unui judecător federal, şi susţine că citaţia are un obiect mult prea larg, este excesiv de împovărătoare, sau presupune greutăţi semnificative pentru cel care trebuie să o execute. Dacă instanţa admite moţiunea, citaţia va fi anulată.

 Un martor care depune mărturie nu poate fi însoţit de către avocat în Camera Marelui Juriu. Având în vedere că martorul nu este pus sub acuzare, procedurile din faţa Marelui Juriu nu cad sub incidenţa celui de-Al Şaselea Amendament al Constituţiei Statelor Unite, care garantează dreptul la avocat. Avocatul poate aştepta pe hol, în faţa Camerei Marelui Juriu. 

Dacă martorul doreşte să se sfătuiască cu acesta înainte de a răspunde la o întrebare, poate solicita procurorului o pauză, pentru a-şi consulta avocatul. Astfel, martorul iese din Cameră, acest lucru putându-se întâmpla ori de câte ori simte nevoia să vorbească cu avocatul său.

 Mai mult, martorul poate invoca privilegiul prevăzut de către Al Cincilea Amendament, cu privire la dreptul de a nu răspunde la întrebări prin care se autoincriminează. Dacă persoana respectivă nu îşi poate permite un avocat, poate solicita instanţei să numească un avocat din oficiu, care să asiste martorul pe toată perioada cât se prezintă în faţa Marelui Juriu.

Conform Regulilor Federale de Procedură Penală 6(e)(2)(B), tot ce se întâmplă în faţa Marelui Juriu trebuie păstrat secret. Astfel, toate părţile, mai puţin martorii, depun un jurământ de păstrare a secretului
.

 Cel care violează secretul se face vinovat de infracţiunea de sfidare a instanţei (criminal contempt), pentru care pedeapsa este amendă, închisoare, sau amândouă. Pe lângă asta, procurorul poate dispune trimiterea în judecată pentru obstrucţionarea justiţiei (obstruction of justice), care presupune o pedeapsă mult mai aspră.

 Raţionamentul care stă la baza păstrării secretului are patru argumente: 1) pentru a împiedica martorii să divulge aspecte importante ale investigaţiei; 2) pentru a încuraja martorii să vorbească deschis despre faptele cu privire la care sunt întrebaţi, fără frica repercusiunilor; 3) pentru a micşora posibilitatea ca cel vizat să afle despre investigaţii şi să fugă; şi 4) pentru a proteja reputaţia celor care nu sunt acuzaţi, dar al căror nume apare pe parcursul investigaţiilor.

 În general, procurorul îi sfătuieşte pe cei care depun mărturie în faţa Marelui Juriu să nu dezvăluie celui vizat nimic din obiectul investigaţiei. Deşi procurorul nu îl poate împiedica pe un martor să vorbească, sugestia procurorului de a păstra secretul este percepută de fapt ca o ameninţare ce implică sancţiuni în cazul nerespectării. 

Martorul are de luat o decizie extrem de importantă: să nu dezvăluie celui vizat nimic din ceea ce ştie sau să vorbească, alertând astfel persoana pusă sub urmărire. Mulţi martori se tem că dacă vorbesc, devin ei înşişi subiectul investigaţiei. 

Chiar dacă procedurile sunt secrete, se păstrează documente care conţin fiecare cuvânt care este rostit în Camera Marelui Juriu. Aceste transcripte sunt confidenţiale, fiind păstrate sub sigiliu până când persoana respectivă este pusă sub acuzare. Instanţele federale au considerat întotdeauna că puterea investigativă a Marelui Juriu nu poate fi folosită doar ca o „acoperire” pentru a pune probe la dispoziţia procurorului. Deşi procurorul poate solicita Marelui Juriu să citeze şi alţi martori pe parcursul unui proces penal, el nu poate extinde în mod nerezonabil aria investigaţiilor ca un substitut pentru cercetările sale personale.
CONCLUZII

Obligația de a fi jurat într-o cauză civilă sau penală reprezintă pentru mulți cetățeni ocazia perfectă de a contribui la înfăptuirea ideii de justiție dreaptă care ar trebui să stea la formarea atitudinii civice. Sistemul judiciar al S.U.A. este, făra îndoială, unul aparte, însă implementarea unui sistem al Curților cu jurați asemănător în România ar ridica mari dificultăți
. 

Totuși, un argument adus în discuție de susținătorii acestei măsuri vizează aparența de imparțialitate a juraților. Criteriile de selecție joacă și ele un rol important în selectarea cetățenilor care să facă parte din aceste curți cu jurați. Putem lauda inițiativa de a acorda poporului prerogative generale în ceea ce priveste modul în care justiția se înfăptuiește în România, dar nu putem ignora faptul că este necesară o minimă pregătire de specialitate pentru a asigura o buna funcționare a curților cu jurați
.
Astfel, nimeni nu poate invoca în fața instanței faptul că nu cunoaște legea, însă trebuie ținut cont în eventuala reglementare a unor Curți cu jurati, că este nevoie de o educare juridică a cetățeanului nespecializat. 

De asemenea, merită reținut faptul că, necunoașterea celor mai simple dispoziții legale în vigoare nu poate crea decât prejudicii unui sistem judiciar și așa sufocat și îngropat în zeci de mii de dosare aflate în curs de soluționare. 

Argumente PRO
 
· Oamenii simpli ar fi mai interesați să descopere adevărul. Fiind rar puși în situația să judece un caz, oamenii ar acorda mai multă atenție la ceea ce se întamplă cu acel caz și la argumentele susținute de fiecare parte. În plus, jurații ar putea fi mai interesați ca verdictul să fie corect, ca să nu se simtă vinovați ulterior.

· Judecătorii ar acorda mai multă atentie cauzelor pentru care dau verdicte. În majoritatea sistemelor care folosesc jurați, de obicei aceștia dau verdicte numai în cauzele penale de o anumită gravitate. În condițiile în care în România exista un deficit de personal la nivel de judecătorii și tribunale, introducerea unui sistem cu jurați le-ar permite judecătorilor să analizeze mai atent fiecare caz în parte.  

· Ar crește gradul de interes față de actul de justiție. În condițiile în care oamenii ar fi implicați mai mult în luarea unor decizii, ei ar acorda un interes mai mare față de implicațiile pe care le au deciziile justiției în viața lor de zi cu zi și a societății. 

Argumente CONTRA
· Jurații ar putea lua decizii eronate, pentru ca nu cunosc legislația. Faptul că nu stiu legile și termenii juridici, precum și modul în care se analizeaza un caz i-ar face pe oamenii simpli să ia decizii eronate.   

· Prezumția de nevinovăție n-ar fi respectată. În cadrul unui sistem cu jurați, oamenii l-ar considera vinovat pe acuzat fără să analizeze argumentele acuzării și ale apărării. 

· Jurații sunt mai ușor de influențat în luarea deciziilor decât judecătorii. Jurații ar putea fi corupți mai ușor sau ar putea fi supuși amenințărilor mai mult decât magistrații.

· Sistemul cu jurați este unul scump. Pentru orele sau zilele în care lucrează pentru instanțele judecătorești, juraților ar trebui să li se plătească o diurnă și să li se asigure masa, dar și cazare și transport, dacă este cazul. Toate aceste cheltuieli ar trebui suportate din bugetul public, fie din cel al instanțelor, fie din cel local.

Model citație pentru selecție jurat:

